b'\n_START_ARTICLE_\nLiffe 2008\n_START_PARAGRAPH_\n19. ljubljanski mednarodni filmski festival je potekal med 12. in 23. novembrom 2008 s projekcijami v Ljubljani (Linhartova in Kosovelova dvorana Cankarjevega doma, Kinoklub Vi\xc4\x8d, Kinodvor in Kino Komuna) in Mariboru (Kolosej Maribor). V Ljubljani je bilo prikazanih 108 filmov, v Mariboru pa 24. Izdanih je bilo okrog 46.630 vstopnic. Glavni pokrovitelj festivala je bil Mobitel, darovalka Toba\xc4\x8dna Ljubljana, medijski pokrovitelj pa Delo. Otvoritveni film je bila Vicky Cristina Barcelona (r. Woody Allen), zaklju\xc4\x8dni pa Izgubljeni orkester (r. Eran Kolirin)._NEWLINE_19. izvedba festivala je prinesla kar nekaj sprememb: uvedena je bila tekmovalna sekcija kratkih filmov, v okviru katere je bila prvi\xc4\x8d podeljena nagrada za najbolj\xc5\xa1i kratki film. Nagrada ob\xc4\x8dinstva je postal zmaj (stekleni kipec akademske kiparke Polone Dem\xc5\xa1ar). Filmi, ki so se potegovali zanj (\xc5\xa1lo je za filme brez zagotovljene slovenske distribucije), so bili prvi\xc4\x8d razvr\xc5\xa1\xc4\x8deni po razli\xc4\x8dnih sklopih (pred tem so bili vsi v enem sklopu)._NEWLINE_Sklepno prireditev je na besedilo Vesne Milek re\xc5\xbeiral Matej Filip\xc4\x8di\xc4\x8d, povezovala ga je Aleksandra Balmazovi\xc4\x87 ob glasbeni spremljavi Neishe.\n_START_SECTION_\nITAK filmfest\n_START_PARAGRAPH_\nDrugo leto zapored je v okviru festivala potekalo tekmovanje ITAK filmfest, ki sta ga organizirala LIFFe in Mobitel. Sodelujo\xc4\x8di so morali poslati ideje za kratek film na temo\xc2\xa0\xc2\xbbKaj pa ti po\xc4\x8dne\xc5\xa1 s svojim mobitelom?\xc2\xab\xc2\xa0v obliki scenarija, storyboarda ali \xc5\xbee posnetega film\xc4\x8dka z mobilnim telefonom. Najbolj\xc5\xa1e 3 ideje so bile (ponovno) posnete v okviru filmske delavnice, ki jo je vodil Mitja Okorn. Izmed teh treh je \xc5\xbeirija \xe2\x80\x93 Matev\xc5\xbe Luzar, Nata\xc5\xa1a Bu\xc4\x8dar in Karmen \xc5\xa0tamulak \xe2\x80\x93 nagrado ITAK filmfesta za najbolj\xc5\xa1i film, posnet s prenosnim telefonom, podelila filmu Names, katerega avtorji so bili Mitja Mlakar, Mojca Pernat in Miha \xc5\xa0ubic (produkcijska skupina Caveman Pictures).'